ประธานสภานิติบัญญัติแห่งชาติ เสนอรัฐบาลกำหนดมาตรการควบคุมการหาเสียงเลือกตั้ง ผ่านโซเชียลมีเดีย
ประธานสภานิติบัญญัติแห่งชาติ เสนอรัฐบาลกำหนดมาตรการควบคุมการหาเสียงเลือกตั้ง ผ่านโซเชียลมีเดียบรรจุไว้ในร่างพระราชบัญญัติว่าด้วยการรักษาความมั่นคงปลอดภัยไซเบอร์ โดยควรเสนอมาให้สภานิติบัญญัติแห่งชาติพิจารณาก่อนการเลือกตั้งทั่วไป

นายพรเพชร วิชิตชลชัย ประธานสภานิติบัญญัติแห่งชาติ (สนช.) เสนอให้รัฐบาลกำหนดมาตรการในการควบคุมการหาเสียงเลือกตั้ง ผ่านทางโซเชียลมีเดียไว้ในร่างพระราชบัญญัติว่าด้วยการรักษาความมั่นคงปลอดภัยไซเบอร์ ซึ่งขณะนี้อยู่ในการพิจารณาของกฤษฎีกา เพราะการกระทำความผิดผ่านโซเชียลมีเดียในปัจจุบันหาตัวผู้กระทำความผิดยาก จึงควรมีวิธีการรับมือกับปัญหานี้ ด้วยการออกกฎหมายที่สามารถสั่งระงับข้อมูลที่เกี่ยวกับการกระทำความผิดผ่านโซเชียลมีเดีย โดยเฉพาะการกระทำผิดเกี่ยวกับกฎหมายเลือกตั้ง แม้ว่ากฎหมายในปัจจุบันจะควบคุมได้ แต่ก็ยังไม่ครอบคลุมทั้งหมด ดังนั้นหากต้องการให้มีความชัดเจนครอบคลุมถึงการเลือกตั้งที่เป็นความผิดเฉพาะ ควรกำหนดไว้ในกฎหมาย ก่อนเสนอมายัง สนช. ซึ่งควรเสนอมาก่อนการเลือกตั้งทั่วไปที่จะเกิดขึ้นในปีหน้า

ประธาน สนช. ยังเห็นว่า ทุกคนมีสิทธิเสรีภาพในการแสดงความคิดเห็น แต่ในโซเชียลมีเดียก็ต้องไม่ละเมิดเสรีภาพของทุกคนด้วย